b'\n_START_ARTICLE_\nDeath Note\n_START_SECTION_\nManga\n_START_PARAGRAPH_\nI Japan ble serien utgitt kapittelvis i tegneseriemagasinet Weekly Shonen Jump fra desember 2003 og fram til mai 2006 og er n\xc3\xa5 ferdig fullf\xc3\xb8rt. Den er p\xc3\xa5 til sammen 108 kapitler, som ogs\xc3\xa5 er utgitt i form av egne tegneserieb\xc3\xb8ker i b\xc3\xa5de Japan og Nord-Amerika, s\xc3\xa5kalte tank\xc5\x8dbon-b\xc3\xb8ker, hvor flere kapitler er samlet i samme bok. Alle de 108 kapitlene er utgitt i til sammen 12 slike tegneserieb\xc3\xb8ker. I 2006 hadde over 20 millioner eksemplarer av tegneserieb\xc3\xb8kene blitt solgt i Japan._NEWLINE_Mai 2008 ble det annonsert at tegneserieutgiveren Egmont Serieforlaget har f\xc3\xa5tt rettighetene til \xc3\xa5 publisere og oversette mangaen. Ansvarlig redakt\xc3\xb8r for utgivelsen i Norge blir Hans Ivar Stordal, som har bekreftet at at den norske utgaven skal oversettes direkte fra japansk. Det er utgitt 12 b\xc3\xb8ker p\xc3\xa5 norsk\n_START_SECTION_\nAnime\n_START_PARAGRAPH_\nAnimeserien av Death Note er p\xc3\xa5 37 episoder og ble produsert av animasjonsstudioet Madhouse og ble sendt fra den 3. oktober 2006 til den 26. juni 2007 i Japan. Til forskjell fra filmene holder animeen seg tro til historien til mangaen, med unntak av enkelte visuelle endringer av figurene, rekkef\xc3\xb8lgen som hendelser blir vist i tillegg til noen hendelser som ikke er med i mangaen. Ogs\xc3\xa5 tidsforl\xc3\xb8pet er ulikt da handlingen i animeen starter i \xc3\xa5r 2007 mens mangaen begynner sin handling i 2003._NEWLINE_Samtidig med at animeen ble sendt i Japan ble det mulig for beboere i Nord-Amerika \xc3\xa5 laste ned episodene som allerede var sendt lovlig fra internett. Dette ble gjort mulig ved at selskapet Viz Media fikk lisens p\xc3\xa5 serien i Nord-Amerika og dermed kunne tilby nedlastingstjenesten for amerikanske seere. Tilbudet ble sett p\xc3\xa5 som spesielt viktig fordi det var f\xc3\xb8rste gangen det ble mulig for seere \xc3\xa5 p\xc3\xa5 lovlig vis laste ned episoder av en godt kjent japansk anime mens den enn\xc3\xa5 gikk p\xc3\xa5 TV i Japan.\n_START_SECTION_\nInnledning\n_START_PARAGRAPH_\nLight Yagami er en meget intelligent ung mann som avskyr all kriminaliteten og korrupsjonen som finnes i verden. Alt forandrer seg n\xc3\xa5r han i 2003 (2007 i animeen), tilsynelatende ved en tilfeldighet, finner en notisbok liggende p\xc3\xa5 bakken. Skrevet p\xc3\xa5 forsiden av notisboken er navnet \xc2\xabDeath Note\xc2\xbb og p\xc3\xa5 f\xc3\xb8rste side st\xc3\xa5r det en \xc2\xabbruksanvisning\xc2\xbb som hevder at den person hvis navn blir skrevet i notisblokken, vil d\xc3\xb8. I begynnelsen er Light meget skeptisk til dette og tror det hele er en sp\xc3\xb8k, men etter \xc3\xa5 ha pr\xc3\xb8vd ut boken med to d\xc3\xb8de forbrytere som resultat, forst\xc3\xa5r Light at notisboken er ekte. Noen dager senere m\xc3\xb8ter han den tidligere eieren av notisboken, en d\xc3\xb8dsgud (shinigami) ved navn Ryuk, som forklarer n\xc3\xa6rmere egenskapene til en \xc2\xabDeath Note\xc2\xbb. Light bestemmer seg s\xc3\xa5 for \xc3\xa5 erverve status som jordas Gud ved \xc3\xa5 d\xc3\xb8mme forbrytere til d\xc3\xb8den ved hjelp av den magiske notisboken._NEWLINE_Det store antallet uforklarlige d\xc3\xb8dsfall blant forbrytere, b\xc3\xa5de i og utenfor fengsel, tiltrekker seg snart oppmerksomheten til Interpol og en mystisk detektiv som bare er kjent under navnet \xc2\xabL\xc2\xbb. L forst\xc3\xa5r raskt at den mystiske seriemorderen holder til i Japan og deduserer at morderen kan ta livet av sine ofre uten \xc3\xa5 legge en finger p\xc3\xa5 dem. Den mystiske detektiven gir seg i gang med \xc3\xa5 finne identiteten til morderen og f\xc3\xa5 ham d\xc3\xb8mt. Light forst\xc3\xa5r fort at L vil bli hans st\xc3\xb8rste motstander og en psykologisk katt- og muslek utl\xc3\xb8ses mellom de to intellektene.\n_START_SECTION_\nHovedpersoner\n_START_PARAGRAPH_\nYagami Light (\xe5\xa4\x9c\xe7\xa5\x9e \xe6\x9c\x88, Yagami Raito) er en meget intelligent 17 \xc3\xa5r gammel student. Til tross for sitt store intellekt kjeder han seg og er lei av kriminaliteten som finnes i verden. N\xc3\xa5r han finner en notisbok som kan ta livet av den personen hvis navn blir skrevet inn i den, bestemmer Light seg for \xc3\xa5 utrydde all kriminalitet, gj\xc3\xb8re verden til et utopia og herske over den som en Gud. De mange drapene han beg\xc3\xa5r ved hjelp av notisboken gj\xc3\xb8r at han blant allmennheten blir kjent under navnet \xc2\xabkira\xc2\xbb (\xc2\xabKira\xc2\xbb er den japanske uttalen av det engelske ordet killer, \xc2\xabmorder\xc2\xbb). Light ser det som sin oppgave \xc3\xa5 avsi dom over alle forbrytere og redde verden fra kriminalitet. Han kaller seg derfor ofte for \xc2\xabrettferdighet\xc2\xbb. Light er f\xc3\xb8dt den 28. februar 1986, og er derfor 17 \xc3\xa5r gammel n\xc3\xa5r historien begynner._NEWLINE_L/ Ryuzaki (\xe3\x82\xa8\xe3\x83\xab, Eru)(L Lawliet) blir betraktet som verdens beste detektiv og leder politiets jakt p\xc3\xa5 Kira. Han og Light blir portrettert \xc3\xa5 v\xc3\xa6re like p\xc3\xa5 flere omr\xc3\xa5der, da de begge er meget intelligente og begge har sterke meninger om hva virkelig rettferdighet g\xc3\xa5r ut p\xc3\xa5. Av utseende er han derimot b\xc3\xa5de ustelt og sjuskete, til forskjell fra Light som alltid g\xc3\xa5r korrekt kledd i fine kl\xc3\xa6r. Til tross for dette har L store evner i logikk og skarpsinn. L kjennetegnes av det rufsete h\xc3\xa5ret og de mange besynderlighetene han viser: han st\xc3\xa5r og g\xc3\xa5r krokrygget, sitter p\xc3\xa5 huk i stoler (med kn\xc3\xa6rne helt opp til haken), spiser p\xc3\xa5 godteri midt i politim\xc3\xb8ter og holder sm\xc3\xa5 gjenstander p\xc3\xa5 en merkelig m\xc3\xa5te. Til tross for dette er han meget intelligent og utgj\xc3\xb8r en av de st\xc3\xb8rste truslene mot Light. L er f\xc3\xb8dt p\xc3\xa5 halloween (31. oktober) 1979 og er derfor 24 \xc3\xa5r n\xc3\xa5r handlingen begynner._NEWLINE_Misa Amane (\xe5\xbc\xa5 \xe6\xb5\xb7\xe7\xa0\x82, Amane Misa) er et popul\xc3\xa6rt ten\xc3\xa5ringsidol i Japan og er hodestups forelsket i Light. Hun kan ofte v\xc3\xa6re barnslig for sin alder og har det med \xc3\xa5 omtale seg selv i tredjeperson for \xc3\xa5 virke s\xc3\xb8t. Hun er totalt hengiven ovenfor Light, og hevdet selv at hun elsket ham ved f\xc3\xb8rste blikk. Hennes urokkelige kj\xc3\xa6rlighet for Light skyldes ogs\xc3\xa5 det faktum at Light ved hjelp av sin Death Note straffet mannen som myrdet foreldrene hennes. Misa er selv eier av en Death Note, i tillegg har hun inng\xc3\xa5tt en byttehandel med den shinigamien som tidligere var i besittelse av notisboken hennes. Denne byttehandelen g\xc3\xa5r ut p\xc3\xa5 at en person gir en shinigami halvparten av sin gjenst\xc3\xa5ende levetid, i bytte mot \xc2\xabd\xc3\xb8dsgudens \xc3\xb8yne\xc2\xbb (shinigami eyes). Ved hjelp av disse \xc3\xb8ynene f\xc3\xa5r personen evnen til \xc3\xa5 se et menneskes fulle navn og levetid bare ved \xc3\xa5 se p\xc3\xa5 ansiktet til han eller henne. Den sterke kj\xc3\xa6rligheten hun n\xc3\xa6rer for Light er langt fra gjensidig, da han kun ser p\xc3\xa5 henne som en ressurs han kan gj\xc3\xb8re bruk av i sine planer, siden hun b\xc3\xa5de besitter en Death Note og evnene til en shinigamis \xc3\xb8yne. Hun er f\xc3\xb8dt den 25. desember 1984 og er derfor 19 \xc3\xa5r n\xc3\xa5r handlingen begynner._NEWLINE_Mello (\xe3\x83\xa1\xe3\x83\xad, Mero) (Mihael Kheel) er et foreldrel\xc3\xb8st barn som vokste opp p\xc3\xa5 et barnehjem i Storbritannia for spesielt begavete barn. Mello var sammen med en annen gutt ved navn Near, kandidat til \xc3\xa5 bli L sin etterf\xc3\xb8lger. Som med L er han glad i godteri, f\xc3\xb8rst og fremst sjokolade, og kan ofte sees tyggende p\xc3\xa5 en sjokoladeplate. Han er meget intelligent, men lar ofte f\xc3\xb8lelsene l\xc3\xb8pe av med seg. Han nektet \xc3\xa5 bli L sin etterf\xc3\xb8lger i samarbeid med Near. N\xc3\xa5r Light under navnet Kira begynner \xc3\xa5 ta livet av forbrytere, bestemmer Mello seg for \xc3\xa5 fange Kira selv f\xc3\xb8r Near gj\xc3\xb8r det, men metodene han bruker er langt mindre konvensjonelle enn Nears. Han slutter seg til en forbrytergjeng i USA og bruker dem som base for sine trekk mot Kira. Mello er f\xc3\xb8dt den 13. desember 1989 og er derfor 14 \xc3\xa5r n\xc3\xa5r handlingen begynner._NEWLINE_Near (\xe3\x83\x8b\xe3\x82\xa2, Nia) (Nate River) var sammen med Mello f\xc3\xb8rstekandidat til \xc3\xa5 bli L sin etterf\xc3\xb8lger, og vokste opp p\xc3\xa5 samme barnehjem som Mello. Det var i begynnelsen meningen at de to skulle overta for L sammen, men Mello nektet \xc3\xa5 sl\xc3\xa5 seg sammen med Near og overlot til Near \xc3\xa5 fortsette oppl\xc3\xa6ringen p\xc3\xa5 barnehjemmet. Etter hvert som trusselen fra Kira vokser seg st\xc3\xb8rre f\xc3\xa5r Near tillatelse fra de \xc3\xb8verste myndigheter i USA til \xc3\xa5 danne en etterforskningsgruppe ved navn SPK (Secret Provision for Kira). I l\xc3\xb8pet av jakten p\xc3\xa5 Kira kaller Near seg for N. Som L er Near meget intelligent men er mer direkte og besluttsom da han ofte handler f\xc3\xb8r han har funnet alle beviser han trenger for \xc3\xa5 trekke en slutning. Near fikler ofte med en lokk av h\xc3\xa5ret under m\xc3\xb8ter, i tillegg til \xc3\xa5 drive med leker, l\xc3\xb8se puslespill og lage store strukturer av sm\xc3\xa5ting som legoklosser eller fyrstikker. Dessuten har han en samling med figurer som han bruker til \xc3\xa5 illustrere sine teorier under etterforskningen. Near er f\xc3\xb8dt den 24. august 1991 og derfor 12 \xc3\xa5r n\xc3\xa5r handlingen begynner._NEWLINE_Mikami Teru (\xe9\xad\x85\xe4\xb8\x8a \xe7\x85\xa7, Teru Mikami) er en p\xc3\xa5taleadvokat som Light gj\xc3\xb8r til den fjerde Kira etter \xc3\xa5 avgjort at det er for farlig \xc3\xa5 ha sin Death Note n\xc3\xa6r seg selv og Misa, da etterforskningen har kommet farlig n\xc3\xa6r \xc3\xa5 avsl\xc3\xb8re ham. Mikami er en ub\xc3\xb8yelig tilhenger av Kira og deler mange av hans tanker, meninger og prioriteter, til det punkt at han ser p\xc3\xa5 Kira som sin Gud. For hvert navn han skriver ned i en Death Note sier han ordet sakujo (\xe5\x89\x8a\xe9\x99\xa4), som betyr \xc2\xabstrykning\xc2\xbb (\xc3\xa5 stryke noe vekk) eller \xc2\xabeliminasjon\xc2\xbb (i den engelske versjonen av mangaen brukes ordet \xc2\xabdelete\xc2\xbb, \xc3\xa5 slette), dette fordi han mener at Gud \xc2\xabsletter\xc2\xbb onde mennesker.\n_START_SECTION_\nShinigami (d\xc3\xb8dsgudene)\n_START_PARAGRAPH_\nI denne serien er shinigamines hovedoppgave \xc3\xa5 skape d\xc3\xb8d, noe de gj\xc3\xb8r ved hjelp av notatb\xc3\xb8kene de eier, de s\xc3\xa5kalte Death Notes. Hver shinigami har i utgangspunktet en Death Note hver og kan bruke den slik de \xc3\xb8nsker. N\xc3\xa5r en shinigami dreper et menneske f\xc3\xb8r tiden med en Death Note, overf\xc3\xb8res den gjenst\xc3\xa5ende levetiden mennesket hadde, til shinigamiens levetid. Dette fordi at shinigamiene, til tross for at de omtales som guder, ikke er ud\xc3\xb8delig. Selv om deres levetid er mange ganger lenger enn menneskers, har deres levetid en bestemt lengde, som de m\xc3\xa5 utvide ved \xc3\xa5 drepe et menneske n\xc3\xa5r det trengs. Bortsett fra dette blir de ikke vist \xc3\xa5 ha stort annet \xc3\xa5 gj\xc3\xb8re. N\xc3\xa5r et menneske blir eier av en Death Note, m\xc3\xa5 shinigamien som eide den f\xc3\xb8lge personen overalt. En shinigami kan kun sees av det mennesket som eier eller r\xc3\xb8rer ved shinigamiens Death Note  _NEWLINE_Ryuk (\xe3\x83\xaa\xe3\x83\xa5\xe3\x83\xbc\xe3\x82\xaf, Ry\xc5\xabku) er den tidligere eieren av Death Note-boken som Light finner. Det var med forsett at Ryuk mistet sin Death Note ned i menneskenes verden, da han kjedet seg og \xc3\xb8nsket \xc3\xa5 se noe morsomt. Til forskjell fra de fleste andre shinigami, eide Ryuk to notisb\xc3\xb8ker, noe som gjorde at han kunne ta seg r\xc3\xa5d til \xc3\xa5 \xc2\xabmiste\xc2\xbb den ene. Siden Light n\xc3\xa5 eier hans Death Note, m\xc3\xa5 Ryuk f\xc3\xb8lge Light hvor han g\xc3\xa5r, men han er verken Lights venn eller fiende. Ofte nekter han \xc3\xa5 svare p\xc3\xa5 Lights sp\xc3\xb8rsm\xc3\xa5l ang\xc3\xa5ende Death Note-b\xc3\xb8kene, han vil heller ikke hjelpe Light med \xc3\xa5 oppn\xc3\xa5 sine m\xc3\xa5l, s\xc3\xa5fremt det ikke ligger noe i det som tjener ham. I l\xc3\xb8pet av handlingen f\xc3\xa5r Ryuk smakt epler fra menneskenes verden for f\xc3\xb8rste gang, og det varer ikke lenge f\xc3\xb8r han er blitt avhengig, s\xc3\xa5 avhengig at han f\xc3\xa5r abstinenssymptomer dersom han ikke f\xc3\xa5r noen over lengre tid._NEWLINE_Rem (\xe3\x83\xac\xe3\x83\xa0, Remu) er den som gir Misa en Death Note og de s\xc3\xa5kalte \xc2\xabd\xc3\xb8dsgudens \xc3\xb8yne\xc2\xbb. Som Ryuk besitter hun to notisb\xc3\xb8ker, og som Ryuk gir hun bort den ene til et menneske. Den andre notisboken overtok hun fra shinigamien Gelus, som d\xc3\xb8de da han reddet Misas liv. Rem viser seg \xc3\xa5 bry seg like mye om Misa som Gelus gjorde, og er beredt p\xc3\xa5 \xc3\xa5 ofre livet for \xc3\xa5 beskytte henne. Dette gj\xc3\xb8r at hun ikke stoler p\xc3\xa5 Light og hun gj\xc3\xb8r det klart at hun holder Light ansvarlig dersom Misa skulle d\xc3\xb8 f\xc3\xb8r tiden. Til tross for hva mange fans tror, er Rem faktisk en dame._NEWLINE_Sidoh er en shinigami som har mistet sin Death Note. Det viser seg at Ryuk har tatt den og Sidoh drar ned til menneskeverden for \xc3\xa5 f\xc3\xa5 tilbake sin Death Note.\n_START_SECTION_\nDeath Note\n_START_PARAGRAPH_\nEn Death Note er en notisbok eid av en shinigami som har evnen til \xc3\xa5 drepe mennesker p\xc3\xa5 magisk vis, innenfor visse betingelser. Disse betingelsene best\xc3\xa5r av et intrikat regelsystem som i detalj forklarer hvilke vilk\xc3\xa5r som m\xc3\xa5 overholdes dersom en Death Note skal fungere.'